На тэрыторыі замка знаходзіцца царква Праабражэння Гасподняга (фота 01 005-021, 023, 024). Храм быў пабудаваны з цэглы ў 1577 г. князем Іванам Глебавічам як кальвінісцкі збор. Тут чытаў свае пропаведзі сам Сымон Будны. У другой палове XVII ст. пры новых гаспадарах Казіміры Яне і Крысціне Барбары (з роду Глебавічаў) Сапегах кальвінісцкі збор стаў касцёлам Міхася Арханёла. Тады ж дабудавалі вежу-званіцу (фота 006, 020) з элементамі абароннага прызначэння. Храм атрымаў абаронча-культавае архітэктурнае аблічча эпохі рэнесансу.